Tommy Dinesen (SF), 1997-11-21:
Jeg kan forstå, at der i hvert fald kom et nyt ord ud af det her forslag, nemlig talerstolspendler, som hr. Arne Melchior sagde, men det er for sent nu, og vi går videre.
Det her forslag skyldes, at jeg har tænkt meget over, hvad man gør, når folk ringer til én og siger: Min knægt kan ikke komme til sin læreplads om morgenen, fordi der pludselig er sket det, at toget om morgenen er væk. Jeg har tænkt: Hvad kan man gøre?
Man kan selvfølgelig sige: Du skal bare vente 4-5 år, som hr. Svend Heiselberg siger, for om 4-5 år kommer der nok noget andet, for så kommer der konkurrence på skinnerne.
Det er slet ikke sikkert, der kommer
nogen konkurrence.
Så manden vil nok sige: Ja, det var en god løsning.
Har du ikke nogen andre?
Derfor har jeg fundet frem til det her, og overskriften er: Hvorfor skal vi i det hele taget have høringer?
Det tror jeg også hr. Svend Heiselberg er komplet ligeglad med.
Hvad er den reelle indflydelse af en høring?
Det er, at borgerne får en mulighed for over for staten, over for DSB, over for Vejdirektoratet o.a. at komme med nogle ting og sige: Det her er et problem, hvis I laver tingene om.
Det har aldrig været så grelt, som det har været denne gang, men jeg accepterer også nogle af de undskyldninger, der
er kommet fra DSB, for at Storebæltsforbindelsen er kommet, har i hvert fald givet nogle problemer.
Selv om hr. Arne Melchior er inde på, at det er et puslespil - det ved jeg alt om, jeg har jo siddet i Vestsjællands Trafikselskab for små 20 år siden, da man startede trafikselskaberne op - mener jeg ikke, at det derfor er rimeligt, at hvis folk kommer fra Næstved til Slagelse og skal videre nordpå, er bussen altså gået et minut før. Man har både edb-maskiner, pc'er og nogle, der sidder og laver det her i forskellige kontorer, og alligevel er der den slags i det, og det er der meget af.
På en bane, der hedder nordvestbanen, er man gudhjælpemig begyndt at stoppe på en nedlagt station, der hedder Værslev - den blev nedlagt for 30 år siden - i stedet for at køre 2 km mere og stoppe et sted, der hedder Svebølle, og tage nogle kunder op.
Det gør man ikke, fordi man skal køre lige igennem.
Derfor glæder jeg mig meget til mødet på onsdag med dem, der sidder og laver køreplaner, for jeg har i hvert fald nogle ting, som jeg godt vil diskutere lidt med dem.
Det koster ikke penge, og det er service over for borgerne.
Så kan man godt sige, at vi har pendlerklubber og det går meget godt.
Ja, dem har jeg som pendler gennem 16 år på det her område kendt mange af i min tid, men der er også mange af dem, der er forsvundet, for folk gider ikke være udsat for forsinkelser og dårligt materiel, så når de har råd til at købe en bil, køber de en bil, og så kan de holde i køerne ved København bagefter.
Det er jo det, der sker, og så er den pendlerklub væk.
Det, jeg ganske stille og roligt vil, er det, som ministeren var inde på, man f.eks. gør i Vejle Amt: man spørger folk og lader dem få en mulighed for indflydelse.
Det er det, det drejer sig om, og det er det, man gør en masse andre steder.
Jeg vil sige tak til hr. Brian Mikkelsen, som i hvert fald har lidt forståelse for problemet, og også til fru Vibeke Peschardt, men det var altså ikke folkeafstemninger, jeg var ude på.
Det var heller ikke, som hr. Søren Hansen var inde på, afstemning om hver station, og om toget skulle stoppe der eller ej.
Også tak til hr. Jan Køpke Christensen.
Så der er da i hvert fald nogle, der har fundet ud af, hvad det her forslag drejede sig om.